## Uredba o načinu i kriterijima za davanje u zakup šumskog zemljišta u vlasništvu Republike Hrvatske

### NN 108/2006 (4.10.2006.), Uredba o načinu i kriterijima za davanje u zakup šumskog zemljišta u vlasništvu Republike Hrvatske

# VLADA REPUBLIKE HRVATSKE

**2407**

Na temelju članka 10. Zakona o Vladi Republike Hrvatske (»Narodne novine«, br.
101/98, 15/2000, 117/2001, 199/2003 i 30/2004) i članka 58. stavka 2. Zakona o
šumama (»Narodne novine«, br. 140/2005 i 82/2006), Vlada Republike Hrvatske je
na sjednici održanoj 28. rujna 2006. godine donijela

## UREDBU

### O NAČINU I KRITERIJIMA ZA DAVANJE U ZAKUP ŠUMSKOG ZEMLJIŠTA U VLASNIŠTVU REPUBLIKE HRVATSKE

Članak 1.

Ovom se Uredbom propisuju način i kriteriji za davanje u zakup šumskog zemljišta
u vlasništvu Republike Hrvatske.

Članak 2.

Predmet zakupa je šumsko zemljište u vlasništvu Republike Hrvatske, koje nije
privedeno namjeni, koja je određena šumskogospodarskim planovima.
Pojedina šumska zemljišta mogu se davati u zakup do privođenja namjeni koja je
određena šumskogospodarskim planovima.

Članak 3.

Šumsko zemljište u vlasništvu Republike Hrvatske može se dati u zakup radi
korištenja u svrhu:
– odmora, rekreacije i sporta (trim-staze, staze za jahanje, privremeni sportski
tereni, stolovi i klupe za odmor i sl.);
– pašarenja i žirenja;
– postavljanja pomičnih naprava, reklamnih panoa, te privremenih kioska i drugih
građevina gotove konstrukcije do 12 m2.

Članak 4.

Ministarstvo poljoprivrede, šumarstva i vodnog gospodarstva (u daljnjem tekstu:
Ministarstvo), na prijedlog trgovačkog društva Hrvatske šume d.o.o., daje šumsko
zemljište u zakup.
Šumsko zemljište daje se u zakup na temelju javnog poziva na prikupljanje
ponuda, koji se objavljuje u javnim glasilima i na web stranici Ministarstva.
Kriteriji za odabir najboljeg ponuđača su:
– visina zakupnine koju nudi pojedini ponuditelj,
– program korištenja šumskog zemljišta,
– dokaz ponuditelja o osiguranim financijskim sredstvima za plaćanje zakupnine.
Prednost za ostvarivanje prava na zakup, pod istim uvjetima, imaju fizičke i
pravne osobe s prebivalištem, odnosno sjedištem u jedinicama lokalne samouprave
na brdsko-planinskom području.
Ministarstvo može davati u zakup šumsko zemljište na vrijeme do pet godina.

Članak 5.

Postupak davanja u zakup šumskog zemljišta provodi stručno povjerenstvo koje
imenuje ministar poljoprivrede, šumarstva i vodnog gospodarstva (u daljnjem
tekstu: ministar).
Stručno povjerenstvo se sastoji od predsjednika i 4 člana od kojih se
predsjednik i 3 člana imenuju iz reda državnih službenika Ministarstva, šumarske
i pravne struke, a jednog od članova predlaže Ministarstvo zaštite okoliša,
prostornog uređenja i graditeljstva.

Članak 6.

Odluku o davanju u zakup šumskog zemljišta donosi ministar na prijedlog stručnog
povjerenstva.

Članak 7.

Na temelju Odluke iz članka 6. ove Uredbe, ministar i zakupoprimac sklapaju
ugovor o zakupu.

Članak 8.

Zakupnina se uplaćuje na žiro-račun trgovačkog društva Hrvatske šume d.o.o.,
Zagreb i plaća se jednokratno prije potpisivanja ugovora.
Zakupnina se obračunava na temelju posebnog propisa kojim se uređuje naknada za
prenesena ili ograničena prava na šumi ili šumskom zemljištu.

Članak 9.

Zakupoprimac je dužan:
1. koristiti šumsko zemljište kao dobar domaćin, odnosno onako kako je određeno
ugovorom i namjenom,
2. nadoknaditi štetu za korištenje šumskog zemljišta protivno ugovoru, odnosno
namjeni ili prirodi zemljišta,
3. čuvati zakupljenu nekretninu i nakon prestanka ugovora vratiti je neoštećenu.

Članak 10.

Zakupoprimac nema pravo šumsko zemljište dati u podzakup.

Članak 11.

Nadzor nad provođenjem ugovora o zakupu provodi Ministarstvo.

Članak 12.

Ova Uredba stupa na snagu osmog dana od dana objave u »Narodnim novinama«.

Klasa: 946-01/06-02/02
Urbroj: 5030116-06-1
Zagreb, 28. rujna 2006.

Predsjednik
**dr. sc. Ivo Sanader**, v. r.

Uredba, NN 108/2006-2407
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)